作者:夏元鼎
標題:沁園春
內容:天下江山，無如甘露，多景樓前。有謫仙公子，依山傍水，結茅築圃，花竹森然。四季風光，一生樂事，真個壺中別有天。亭臺巧，一琴一鶴，泥絮心田。不須塊坐參禪。也不要區區學掛冠。但對境無心，山林鐘鼎，流行坎止，鬧裡偷閒。向上玄關，南辰北斗，晝夜璇璣煉火還。分明見，本來面目，不是遊魂。